• Teavitage ajakirjaniku päringutest oma  kliiniku või osakonna administratsiooni, et leida kompetentne inimene antud teemal meediaga suhtlemiseks.  • Õendus- ja hoolduspersonal ei ole kliinikumis üldjuhul kõneisikuks: meediaga suheldakse soovi korral vaid enda nime all, kuid mitte kliinikumi või selle allüksuse esindajana.  • Alati on soovituslik abi ja nõu saamiseks pöörduda avalikkussuhete osakonna poole.  • Kõik, mida te ajakirjanikule räägite, kuulub talle - tuleb teadvustada, kellega vestlete!  • Ärge unustage meediaga  suhtlemisel isikuandmete kaitse seadust, mille §4 lg 3 sätestab, et delikaatsete isikuandmete hulka kuuluvad ka andmed terviseseisundi või puude ning pärilikkuse informatsiooni kohta.  • Kõik kokkulepped (nt artikli nägemiseks trükkimineku-eelselt) tuleb sõlmida enne intervjuu andmist, hilisematele pretensioonidele ja palvetele ei pruugi ajakirjanik vastu tulla, kuna kohustus selleks puudub.  • Kui te ei oska ajakirjaniku küsimustele vastata, siis öelgegi seda - "hämamine" ja kaitsepositsioon "ei  kommenteeri" jätavad ebapädeva mulje ning annavad võimaluse spekulatsioonideks. Parem on viisakalt selgitada, et teema ei kuulu teie kompetentsi alla või te vajate aega, et end sellega kurssi viia.  • Hoidke alati kinni kliinikumi avalikkussuhete reglemendist, mis muu hulgas sätestab, et kõik töötajad vastutavad delikaatsete isikuandmete hoidmise eest ning keelab vale ja oma pädevuse piiridest väljuva informatsiooni jagamise ning kolleegide isiklike kontaktandmete kolmandatele isikutele väljastamise.  •  Ärge unustage hetkekski, et iga kliinikumi töötaja on oma organisatsiooni maine kandja! Ning seda ka väljaspool töökohta ja -aega.